توالت الأحداث ومع الوقت بدات كتسلل لراسي فكرة الإستقرار فالمغرب! واخا كم التهديدات والسبّان اللي كتوصلني فالإفتراضي و كنسمع فالشارع لا تشجع على البقاء ولكن علاش لا؟ فوسط كاع هاد الرّوينة كاينة شي حاجة كتجذبني، يمكن حيث أنا بطبعي عزيز علي الفوضى. كيبقا عندي مشكل واحد هو مراتي اللي رافضة الفكرة، كل موقف كنتعرضو ليه وكل تفصيل فاليومي ديالنا كيخلّيها تزيد تتشبت بالرفض، ممكن نلخصّنا فزوج بالصدفة تشاركو فنفس المينوط واحد مسكين مشدود غير على القيادة سكران ولاخور مغرّقها مزيان، فجأة كيقرر هداك اللي مغرّقها يهرب وبطبيعة الحال كيجرّ معاه التاني وكيصدق مكَدّمو معاه. كنت جالسة داك العشيّة فدار صاحبتي قصّارين، حتى وصلني نوتيفيكاسيون أن شي واحد كيحاول يخترق الفيسبووك ديالي، دخلت بالزربة نعتقو ولسوء حظي النمرة باش ممكن نرجعو مشاتلي فالتيليفون اللي شيّرت بيه فالبيسين، حتى هذا اللي خداه معلّم دغيا بدّل كلشي وخلاني كنجدب كي الحمقة. اتصلت بماما هي اللولة علمتها باش متخلعش إذا شافت شي عجب فالحيط ديالي، حاولت نعلم المقربين من صحابي، بقيت غادية جاية فالصالون كنحاول نلقى اللوجيك عند هاد الهجيج، علاش هادشي كولو؟ بعد حملات التبليغات و التشهير ووصلات حتى للتهديد، دابا مشى الكونط كامل! واش أعيباد الله كونط فيسبووكي تافه مبرزطهم حتى لهاد الدرجة؟ واخا يكون حساب ف بنما أولاد الناس! هدى ولو معندهاش مع داكشي د الدعم المعنوي دارت جهدها باش تنسيني الموضوع، واخا هكاك مكانش ساهل علي ندوز 4 سنين اللي دوزت فداك الفيسبووك بجغيمة د البيرّة، خرجنا تعشينا البنات كانو باغيين يمشيو يسهرو فالكباري، أنا مبقاش عندي المورال خليتهوم وخذيت طاكسي رجعت للدار، بالسّم اللي كان فيا طلعت سبعة الطوابق فرفارة، وقفت قدّام الباب كنقلّب على السوارت فالصّاك شفت ورقة بيضا ومطويّة على زوج، فديك اللحظة مكانش ناقصني تبرزيط قلت نتجاهلها وصافي، حلّيت الباب دخلت وقبل مانسدّو الفضول هنشرني خذيت نفس عميق وحنيت هزّيتها، هاد المرّة كانت الكتابة بخط عريض وواضح وماشي باليد ، جملة فقط فالوسط د الورقة: كان من الطبيعي فديك الحالة وبحكم أنني أدرى بنفسي، تقيسني ديك الورقة ونربطها بالأحداث اللي واقعة و نمرض فعظامي، ولكن طرا عكس هادشي، مااعطيتها حتى قيمة حيث أصلا وصلت لواحد الحالة نفسية ديال مبقى عندي منعطي، مابقيتش كنحسّ أو نشكّ أو نقلق! كمّشت ديك الورقة مزيان وقبل مانرميها من الشرجم تذكرت فين سامعة هاد الجملة، موراها طلقت أغنية قارئة الفنجان وأنا متكية ففراشي و كنتأمل ف علم الفخر معلّق فالحيط قبالتي، تفكرت أول نهار هزيتو يضربو برد المغرب ، كانت وقفة فرمضان تضامنا مع ضحايا أورلاندو، الدراري الزوينين اللي ماتو فكلوب ديال المثليين وقاتلهم صدق تاهو مثلي ! كان تجمع قدام باليما خرجو فيه أكثر من 100 مثلي تضامنا مع مجزرة أورلاندو، شفت بزاف د الدرابوات والشموع والورد جمالية المشهد كانت تتحف العين، حسّيت سعادة قليل اللي غادي يفهمها وأنا واقفة بالراية فإيدي وفالمغرب وماشي بوحدي! داك الليلة بالضبط وأنا راجعة للدار كبرات فراسي مسألة نستقرّ هنا. نعست على هاد اللوحة الزوينة وصوت العندليب فوذني، و بكثرة التعب النفسي اللي كان فيا محسيتش حتى بهدى فوقاش رجعات بالليل، تافقت فصباح على صوت التيليفون ولقيتها ناعسة حدايا كانت الواليدة كتصوني علي جاوبتها -ألو ماما صباح الخير -واش باغية تقتليني؟ واش أنا ماشي مك ماتوجعتش بيك؟ مكنبقاش فيك وانا كبيرة ومريضة؟ -أش درت أماما؟ مالك -تصويرة لاكارط ناسيونال ديالك والباسبور دايرينها فالفيسبووك و كيعايرو فيك! عييت نقوليك بعدي على هادشي واش باغية تدي عمري؟ بقات كتبكي فالتيليفون وتهضر وتغوت أنا غير كنسمع وقابطة فراسي، حتى عيات وقطعات علي. نضت كنقلب على تيليفون هدى باش نطل على الكونط ديالي ملقيتوش، دخلت فهيستيريا بعدما سمعت ماما قداش محروق قلبها، فاقت مخلوعة كتسولني مالي وأنا كنسولها على تيليفونها جبداتو لي من تحت المخذة و جلسات فوق الفراش، دخلت للفيسبووك شفت الكونط لقيت فعلا هضرة ماما صحيحة، تصدمت ديال بصح وفنفس الوقت حسيت بالخوف، عطيت التيليفون لهدى بلاما نهضر، خداتو شافت حتى هي فهمت شنو واقع وحسّات بيا أشمن حالة نفسية وصلت ليها داكشي علاش سكتات ومعتباتنيش وملامتنيش على أي حاجة، حدّها سولاتني شنو خاصنا نديرو فنظرك؟ قلت ليها غنمشي للبوليس، من وجهها باينة غير حبست الضحكة مراعاة لحالتي، جاوبتني _ البوليس على كونط فالفيسبووك؟ غادي يضحكو عليك فالكوميسارية وممكن يشوفوك مسطية كاع! -وصلوني تهديدات و دابا دايرين ليا التشهيير هادو جرائم خاص يكون قانون يعاقب عليهم! جراتني من يدي عندها جلساتني حداها وقاتلي ميساجات د التهديد مشاو مع الكونط و دابا كاعما تحلمي ترجعيه حيث ولاو هوما نتي! اللي نقدو نديرو هي نسينياليوه باش يتسدّ ،وندعيو باخوس حتى واحد مايمشي للعنوان اللي فلاكارط. برودة الدم باش هضرت هدى فاجأتيني و عطاتني الجهد وحسساتني بالأمان ولكن مقنعاتنيش، ماشي هاجر اللي تكون مقيميعة وتضرب الطمُ غادي نجمع دلائل كافية و غنستاشر محامي وخاصني نمشي للمخزن وكبّرها تصغار. داز علي داك النهار الطويل وتيليفوني مسكتش، معرفتش منين جابو رقمي يمكن من رسائل الإنبوكس، كولا مرة كيتاصل شي بوقلوة يسبّني ويقطع، كاع أنواع المرض والعقد النفسية اللي فالكائن المغربي خرجات فيا داك نهار، هدى كتقولي نتجاهل منجاوبش حاولت نشرح ليها بللي خاصني نعرف شكون مور هادشي، يقدر نجرّ لشي واحد فيهم لسانو ونعرف شي معلومة ممكن تفيدني! حبطاتني مزيان فاش قالت -نتي عارفة القادوس كيداير يا يالاه نقودو فحالنا ! يا فتحي كونط جديد و كملي ويدّهوم فأكبر “ذبّ” كنت عارفاها غادي تصبر حتى تعيا و تجبد موضوع السفر، واخا هكاك متسوقتش لهضرتها حلّيت كونط جديد فالفيسبووك وبقيت كنجاوب إتصالات الرّعاوين، العشية هضرت مع واحد الصديق بوليسي فاش عاودت ليه أشنو طرا قاللي: -واش تشدّو المجرمين بقا غير واحد شافر فيسبووك! ضحك مزيان و كمّل اعتبريه رحمة وصدقة للوالدين متيقتش راسي شنو سمعت! رجل الأمن كيقولي دالبلا والباس؟ واش الأمن عندنا فالمغرب مستهتر حتى لهاد الدرجة؟ يالاه بغيت نجاوبو هو يقولي -إلا بغيتي تديري المسطرة باش ترضي بالك ديريها غير كوني أكيدة مغتوصلي لوالو دخلني الشك فراسي واش هاد الناس اللي دايرين بيا مافيهمش النفس ولا أنا اللي عايشة فعالم أفلاطوني معندو علاقة بالمغرب الحقيقي؟ لاينعل دينمي أنا . يتبع 
يوميات مثلية ترويها ل”كود” بوجه مكشوف مثلية: الحلقة 31: كلشي مكوز لي: قرصنو الكونت ديالي وشهرو بي والمدام باغية تهرب من المغرب